วัดพระเชตุพนวิมลมังคลารามราชวรมหาวิหาร

**วัดพระเชตุพนวิมลมังคลารามราชวรมหาวิหาร** หรือที่รู้จักทั่วไปว่า **วัดโพธิ์** เป็นพระอารามหลวงชั้นเอก ชนิดราชวรมหาวิหาร และเป็นวัดประจำรัชกาลของพระบาทสมเด็จพระพุทธยอดฟ้าจุฬาโลกมหาราช

วัดพระเชตุพนวิมลมังคลารามมีความสำคัญอย่างยิ่งทั้งในเชิงประวัติศาสตร์ ศิลปวัฒนธรรม และการศึกษา โดยได้รับการยกย่องให้เป็นมหาวิทยาลัยรัฐแห่งแรกของประเทศไทย ด้วยเหตุที่เป็นศูนย์รวมจารึกโบราณด้านวิชาการแขนงต่าง ๆ ทั้งการแพทย์แผนไทย ดาราศาสตร์ วรรณคดี และศีลธรรม จารึกเหล่านี้ได้รับการขึ้นทะเบียนเป็นมรดกความทรงจำแห่งโลกระดับภูมิภาคเอเชียแปซิฟิกโดยยูเนสโก เมื่อเดือนมีนาคม พ.ศ. 2551 และในวันที่ 16 มิถุนายน พ.ศ. 2554 จารึกวัดพระเชตุพนวิมลมังคลารามจำนวน 1,431 รายการ ได้รับการประกาศขึ้นทะเบียนเป็นมรดกความทรงจำแห่งโลกในทะเบียนนานาชาติ เป็นลำดับที่ 3 ของประเทศไทย

วัดพระเชตุพนวิมลมังคลารามยังถือเป็นวัดที่มีพระเจดีย์มากที่สุดในประเทศไทย โดยมีจำนวนประมาณ 99 องค์ โดยมีองค์พระมหาเจดีย์สี่รัชกาล อันเป็นพระเจดีย์ประจำพระมหากษัตริย์สี่พระองค์ในยุครัตนโกสินทร์ตอนต้น ได้แก่ พระบาทสมเด็จพระพุทธยอดฟ้าจุฬาโลกมหาราช พระบาทสมเด็จพระพุทธเลิศหล้านภาลัย พระบาทสมเด็จพระนั่งเกล้าเจ้าอยู่หัว พระบาทสมเด็จพระจอมเกล้าเจ้าอยู่หัว ซึ่งเป็นสถาปัตยกรรมอันวิจิตรและทรงคุณค่าทางประวัติศาสตร์

ในด้านการท่องเที่ยว วัดพระเชตุพนวิมลมังคลารามเป็นหนึ่งในสถานที่ที่ได้รับความนิยมสูงสุด โดยใน พ.ศ. 2549 มีนักท่องเที่ยวเดินทางมาเยือนถึง 8,155,000 คน ติดอันดับที่ 24 ของสถานที่ท่องเที่ยวที่มีผู้เข้าชมมากที่สุดในโลกในปีนั้น

## ประวัติ
วัดพระเชตุพนวิมลมังคลารามตามประวัติสร้างมาตั้งแต่ครั้งสมัยอยุธยา แต่ไม่ปรากฏหลักฐานเกี่ยวกับการสร้าง แต่สันนิษฐานว่าสร้างขึ้นหลัง พ.ศ. 2231 ในรัชกาลสมเด็จพระนารายณ์มหาราช บ้างว่าสร้างมาตั้งแต่สมัยสมเด็จพระเพทราชา

เดิมเรียกว่า **"วัดโพธาราม"** หรือ **"วัดโพธิ์"** สันนิษฐานว่าเพราะเป็นที่ประดิษฐานต้นพระศรีมหาโพธิ์ แต่ต่อมาคติความเชื่อเรื่องการบูชาพระศรีมหาโพธิ์เสื่อมคลายลงไป ไม่ได้รับความนิยมเหมือนครั้งอดีต จึงคงเหลือแต่ชื่อเรียกสืบต่อมา ยกฐานะขึ้นเป็นพระอารามหลวงในสมัยกรุงธนบุรี ซึ่งปรากฏอยู่ใน *พระราชพงศาวดารกรุงธนบุรี* ว่า พระพิมลธรรม เป็นเจ้าอาวาสของวัดโพธาราม และจึงเริ่มมีพระราชคณะปกครองตั้งแต่นั้นมา

ครั้งถึงรัชสมัยพระบาทสมเด็จพระพุทธยอดฟ้าจุฬาโลกมหาราชโปรดเกล้าฯ ให้สถาปนาวัดนี้ใหม่ในปี พ.ศ. 2331 โดยทรงสร้างพระอุโบสถ พระระเบียง พระวิหาร ตลอดจนบูรณะของเดิม เมื่อแล้วเสร็จใน พ.ศ. 2344 ได้ทรงพระกรุณาโปรดเกล้าฯ พระราชทานนามว่า "วัดพระเชตุพนวิมลมังคลาวาส" แปลว่า "ที่อยู่อันงามของพระพุทธเจ้า" เป็นวัดประจำรัชกาลพระบาทสมเด็จพระพุทธยอดฟ้าจุฬาโลกมหาราช 

นับจากนั้นวัดพระเชตุพนได้รับการบูรณปฏิสังขรณ์ครั้งใหญ่ ในรัชสมัยพระบาทสมเด็จพระนั่งเกล้าเจ้าอยู่หัว และได้โปรดเกล้าฯ ให้จารึกสรรพตำราต่าง ๆ ลงบนแผ่นหินอ่อนประดิษฐ์ไว้ตามศาลารายต่าง ๆ ครั้งถึงรัชสมัยพระบาทสมเด็จพระจอมเกล้าเจ้าอยู่หัวได้ทรงพระกรุณาโปรดเกล้าฯ ให้แก้สร้อยนามพระอารามว่า **"วัดพระเชตุพนวิมลมังคลารามราชวรมหาวิหาร"** นามวัดพระเชตุพนวิมลมังคลารามนี้ ปรากฏในประกาศรัชสมัยพระบาทสมเด็จพระจอมเกล้าเจ้าอยู่หัว พ.ศ. 2411 ว่า "วัดนี้แม้จะมีนามพระราชทานมาตั้งแต่พระบาทสมเด็จพระพุทธยอดฟ้าจุฬาโลกมหาราชแต่ชื่อพระราชทานมีผู้เรียกแต่อยู่ในพระราชวัง คนยังเรียกว่าวัดโพธิ์กันทั้งแผ่นดิน" และมีพระราชดำริว่า "ชื่อพระราชทานเป็นชื่อตั้งไม่ปิดไม่แน่นจะคิดแปลงใหม่เห็นจะไม่ชนะ"

ภายในพระอารามยังได้เคยใช้เป็นสถานที่ประกอบพิธีราชาภิเษกของพระบาทสมเด็จพระนโรดม บรมรามเทวาวตาร โดยนิตินัย ก่อนที่จะมีพิธีราชาภิเษกอีกครั้งที่กรุงพนมเปญ โดยพฤตินัย ส่วนการบูรณปฏิสังขรณ์ในรัชกาลพระองค์นั้น มีการสถาปนาพระมหาเจดีย์อีก 1 องค์ โดยมีความจำเป็นที่ต้องรื้อศาลารายพระมณฑปและพระระเบียง

ต่อมาได้มีบันทึกของนักเดินทางชาวนอร์เวย์ คือ **คาร์ล บ็อก (Carl Bock)** นักธรรมชาติวิทยา ที่เดินทางเข้ามาสำรวจสภาพภูมิศาสตร์ในสยามเมื่อ พ.ศ. 2424 เขามองว่าวัดโพธิ์เป็นหนึ่งในสามของวัดที่มีความสำคัญของกรุงเทพฯ (อีกสองวัดคือ วัดอรุณราชวรารามราชวรมหาวิหารและวัดสระเกศราชวรมหาวิหาร) เขาได้ตั้งข้อสังเกตว่า พระระเบียงที่วัดโพธิ์ในช่วงนั้นซึ่งทาสีขาวมีความสกปรกมาก ทำให้เมื่อ พ.ศ. 2444 พระบาทสมเด็จพระจุลจอมเกล้าเจ้าอยู่หัวทรงให้กระทรวงโยธาธิการบูรณะ แต่พบว่าต้องใช้เงินถึง 67,000 บาท ในเวลานั้นเงินท้องพระคลังไม่พอ จึงได้ตัดรายการซ่อม และรื้ออาคารที่ไม่สำคัญ อย่างศาลารายถึง 13 หลัง และพระเจดีย์ราย 42 องค์ และไม่ได้มีการสร้างสิ่งก่อสร้างอื่น ๆ เพิ่ม

นอกจากนี้วัดพระเชตุพนวิมลมังคลารามราชวรมหาวิหารถือได้ว่าเป็นวัดที่มีพระเจดีย์มากที่สุดในประเทศไทย ซึ่งสามารถแบ่งพระเจดีย์ต่าง ๆ ได้ 4 ประเภท ได้แก่ พระมหาเจดีย์สี่รัชกาล 4 องค์ซึ่งประดิษฐานอยู่ในเขตวัดโพธารามเดิม ส่วนที่ประดิษฐานในเขตพระอุโบสถนั้น ได้แก่ พระเจดีย์ราย 71 องค์ พระเจดีย์หมู่ห้าฐานเดียวรวม 20 องค์ และพระเจดีย์ทรงปรางค์หรือพระมหาสถูป 4 องค์ รวมทั้งสิ้น 99 องค์ โดยมีรายละเอียดดังนี้

## แผนผังวัดและศิลปกรรม
center|thumb|257x257px|แผนผังวัดโพธิ์
วัดพระเชตุพนวิมลมังคลาราม เป็นพระอารามที่มีบริเวณกว้าง ประกอบด้วย 2 ส่วนหลักคือ เขตพุทธธาวาส และเขตสังฆาวาส โดยมีถนนเชตุพนเป็นเส้นแบ่งเขต ในบริเวณเขตพุทธาวาสซึ่งเป็นบริเวณที่มีสิ่งก่อสร้างสำคัญแบ่งออกเป็น 2 ส่วนคือ บริเวณเขตวัดโพธารามเดิม และบริเวณเขตพระอุโบสถ  ผังของเขตพุทธธาวาสมีพระอุโบสถเป็นอาคารประธานตั้งอยู่ตรงกลางมีระเบียงคดล้อมรอบ 2 ชั้น มีวิหารทิศอยู่บนระเบียงดค ซึ่งเปรียบเสมือนพระอุโบสถเป็นศูนย์กลางของจักรวาล มี เจดีย์ประจำมุมทั้ง 4 แทนทวีปทั้ง 4 ระเบียงคดแทนกำแพงจักรวาล โดยรูปแบบเหล่านี้เป็นการนำรูปแบบผังของวัดในสมัยอยุธยามาปรับใช้ ถัดมาในเขตวัดโพธารามเดิมมีกำแพงกั้นแบ่งระหว่างส่วนเขตวัดโพธารามเดิมและเขตพระอุโบสถ มีพระมหาเจดีย์ 4 รัชกาลเป็นจุดเด่น มีพระมณฑปหอไตรตั้งอยู่เป็นศูนย์กลางของเขตนี้ มีสวนมิสกวัน และสวนจรเข้ตั้งอยู่ติดกันในแนวทิศเหนือ-ใต้ และถัดไปมีวิหารพระพุทธไสยยาสน์และศาลาการเปรียญตั้งอยู่ภายนอกสุดในแนวสมมาตรกัน

### เขตพระอุโบสถ
เขตพระอุโบสถเป็นเขตที่สถาปนาขึ้นใหม่นอกเขตวัดโพธารามเดิม สร้างตามคติไตรภูมิ โดยให้พระอุโบสถเป็นเสมือนเขาพระสุเมรุ และให้เจดีย์ประจำมุมทั้งสี่ เป็นเสมือนทวีปหลักทั้งสี่ มีระเบียงคด 2 ชั้น ล้อมรอบแทนกำแพงจักรวาล มีพระวิหารทิศสร้างคร่อมระเบียงคดทั้ง 2 ชั้น 
#### พระอุโบสถ
thumb|พระอุโบสถพระอุโบสถในปัจจุบันเป็นอาคารขนาดใหญ่สร้างขึ้นใหม่ในสมัยรัชกาลที่ 3 โดยรื้อพระอุโบสถเดิมที่สร้างในสมัยรัชกาลที่ 1 ออก มีลักษณะ คือ มีลานประทักษิณมีกำแพงแก้วเตี้ยๆ ล้อมรอบ มีซุ้มเสมาตั้งอยู่บนกำแพงแก้ว มีซุ้มประตูทางเข้าด้านละ 2 ทาง ส่วนฐานยกสูงมีระเบียงรอบอาคาร มีเสาเฉลียงล้อมรอบทั้งอาคาร เสาเฉลียงมีลักษณะเป็นทรงสี่เหลี่ยมทึบตันขนาดใหญ่ จากฐานถึงยอดเสามีการสอบเข้าเล็กน้อย ไม่มีบัวหัวเสา ไม่มีคันทวย เพราะเสาลักษณะนี้สามารถรองรับน้ำหนักได้ดีจึงไม่ต้องมีคันทวย ช่องระหว่างเสาเฉลียงมีพนักระเบียงคั่นรอบอาคาร ช่องพนักระเบียงมีหินอ่อนแกะสลักเป็นประติมากรรมนูนต่ำเล่าเรื่องรามเกียรติ์โดยรอบซึ่งปัจจุบันเริ่มลบเลือนไปมากแล้ว ตัวพระอุโบสถยกสูงขึ้นระพื้นระเบียงอีกชั้นหนึ่ง ภายในมีเสาร่วมในทรงสี่เหลี่ยมทึบตัน เครื่องหลังคาเป็นแบบไทยประเพณีมี ช่อฟ้า ใบระกา หางหงส์ นาคสะดุ้ง มีหลังคาซ้อน 3 ซ้อน มีตับหลังคา 4 ตับ   ซุ้มประตูพระอุโบสถเป็นทรงมงกุฏ  บานประตูด้านนอกประดับมุกเรื่องรามเกียรติ์ภายในเขียนลายรดน้ำรูปพัดยศพระราชาคณะ ฐานานุกรม เปรียญ ทั้งฝ่ายคามวาสีและอรัญวาสีในกรุงเละหัวเมือง 

##### หน้าบันพระอุโบสถ
thumb|หน้าบันพระอุโบสถ
หน้าบันพระอุโบสถเป็นปูนปั้นแกะสลักปิดทองประดับจก ซึ่งแตกต่างจากหน้าบันแบบไทยประเพณีอื่นๆ ในสมัยนั้นที่จะเป็นไม้แกะสลักปิดทอง พื้นหลังหน้าบันติดกระจกสีน้ำเงินแกมเขียว ลวดลายปั้นเป็นลายพรรณพฤกษา เรียกว่า ลายเครือเถาเคล้าก้าน ประกอบด้วยลายดอกไม้ ใบไม้ ก้าน ประดับกระจกสีแดง ขาว เขียว และน้ำเงิน บริเวณกลางหน้าบันมีการทำกรอบสามเหลี่ยมล้อไปกับโครงของหน้าบัน ฐานหน้าบันด้านล่างทำเป็นลายกระจังใต้ฐานกระจังทำปูนปั้นเป็นลายประจำยาม ซึ่งการทำกรอบสามเหลี่ยมในหน้าบันรวมไปถึงการทำลวดลายพรรณพฤกษาทั่วบริเวณหน้าบันนี้เป็นรูปแบบใหม่ที่เกิดขึ้นในสมัยรัชกาลที่ 3 ซึ่งปรากฏในอาคารไทยประเพณีอื่นๆ ที่รัชกาลที่ 3 ทรงสร้างหรือบูรณะอีกหลายที่ เช่น วัดสุทัศนเทพวราราม วัดอรุณราชวราราม วัดมหาธาตุยุวราชรังสฤษฎิ์ 

##### พระพุทธเทวปฏิมากร
[thumb|195x195px|[พระพุทธเทวปฏิมากร]]พระพุทธเทวปฏิมากร เป็นพระประธานภายในพระอุโบสถ เดิมประดิษฐานอยู่ ณ วัดศาลาสี่หน้า (ปัจจุบันคือ วัดคูหาสวรรค์ เขตภาษีเจริญ กทม.) มาประดิษฐานในพระอุโบสถ พร้อมทั้งถวายพระนามว่า “พระพุทธเทวปฏิมากร” พระพุทธเทวปฏิมากรเป็นพระพุทธรูปปางสมาธิ ซึ่งสื่อความหมายว่ารัชกาลที่ 1 ประสงค์ตั้งมั่นแน่วแน่ในคราวการสร้างพระนครว่านี่จะเป็นพระนครอย่างถาวร (ปางสมาธิ สื่อถึงการตั้งจิตมั่นแน่วแน่) ลักษณะพระพุทธรูปปางสมาธิ นั่งขัดสมาธิราบ หล่อด้วยสำริด ลงรักปิดทอง หน้าจักกว้าง 1.3 เมตร สูง 16.5 เมตร ศิลปะอยุธยา พระพักตร์ค่อนข้างเคร่งขรึม ขมวดพระเกษาเล็ก รัสมีเป็นเปลวสูง ฐานชุกชีได้รับการบูรณะใหม่ในสมัยรัชกาลที่ 3 โดยได้ทำการยกฐานขึ้นสูงเป็นฐาน 3 ชั้น ชั้นล่างสุดมีพระสาวกล้อมรอบ 8 องค์ ชั้นที่ 2 มีพระสาวก 2 องค์ รอบฐานประดับ ยักษ์ ครุฑ เทวดา ล้อมรอบตามแต่ละชั้น และได้มีการอัญเชิญพระสรีรางคารของรัชกาลที่ 1 มาประดิษฐานไว้ที่ฐานชุกชีใต้องค์พระพุทธรูป และประดิษฐานพระราชลัญจกรของพระองค์ คือ อุณาโลม ไว้ที่กลางผ้าทิพย์ และถวายฉัตร 9 ชั้น กางเหนือพระพุทธเทวปฏิมากร ทำให้พระพุทธเทวปฏิมากรตั้งอยู่สูงมากกว่าพระประธานในพระอุโบสถทั่วไป ซึ่งอาจจะมาจากการสร้างให้สมกับสัดส่วนพระอุโบสถที่ขยายใหญ่ขึ้น 

##### ซุ้มสีมา
thumb|195x195px|ซุ้มสีมา
ในสำเนาจารึกรัชกาลที่ 3 กล่าวถึงซุ้มสีมาพระอุโบสถไว้ว่าสร้างขึ้นใหม่เนื่องจากมีการขยายฐานพระอุโบสถ โดยระบุว่ามีการสร้างใหม่ทั้งหมด ประกอบด้วยส่วนฐานก่อด้วยหิน ส่วนยอดเป็นรูปเจดีย์หล่อด้วยโลหะ รูปทรงของซุ้มสีมาเป็นทรงเรือนที่เป็นหินแกรนิต มีการยกฐานสูงสร้างคร่อมกับกำแพงแก้วรอบพระอุโบสถ ทั้ง 8 ทิศ ด้านล่างแกะสลักเป็นรูปสัตว์และพันธุ์ไม้แบบจีน มีเรือนสำหรับประดิษฐานใบสีมา ส่วนบนของเรือนแกะสลักเป็นลายดอกไม้และลายพรรณพฤกษาแบบใบเทศ และมีการประดับหินอ่อนวางแบบคล้ายลายกระจังแต่แกะสลักเป็นลายอย่างเทศที่ส่วระหว่างส่วนยอดสุดของส่วนเรือนและส่วนฐานของส่วนยอด ส่วนยอดของซุ้มสีมาเป็นเจดีย์ทรงเครื่องในผังย่อมุมไม้สิบสองหล่อด้วยโลหะลงรักปิดทอง ที่ประกอบไปด้วยชุดฐานสิงห์ 1 ฐาน บัวทรงคลุ่มรองรับองค์ระฆัง องค์ระฆัง บัลลังก์ และส่วนยอดที่มีบัวทรงคลุ่มเถา ปลี ลูกแก้ว และปลียอด เช่นเดียวกับเจดีย์ทรงเครื่องทั่วไป ใบสีมาภายในเป็นสีมาคู่

#### พระมหาสถูป
thumb|195x195px|พระพุทธอภิธรรมธระวาสีปริกขาระมหาสถูปพระมหาสถูป เป็นเจดีย์ทรงปรางค์ หรือที่เรียกว่า พระอัคฆีย์เจดีย์ มีจำนวน 4 องค์ ประดิษฐานอยู่ตรงมุมลานพระอุโบสถชั้นนอกทั้ง 4 ด้าน แทนคติมหาทวีปทั้ง 4 ตามคติไตรภูมิ พระมหาสถูปก่อสร้างตั้งแต่สมัยรัชกาลที่ 1 เนื่องจากพบภาพลายเส้นวาดโดยนายจอห์น ครอว์เฟิร์ด (John Crawfurd) ราชทูตชาวอังกฤษที่เข้ามาเจริญสัมพันธไมตรีในสมัยรัชกาลที่ 2 ต่อมาพระมหาสถูปได้รับการบูรณะจนเป็นดังปัจจุบันในสมัยรัชกาลที่ 3 มีลักษณะ คือ มีส่วนฐานเป็นชั้นฐานเขียงล่างสุดถัดขึ้นมาเป็นชุดฐานสิงห์ 3 ชั้น ฐานบัวลูกแก้วอกไก่ 1 ชั้น ถัดขึ้นมาเป็นชั้นเรือนธาตุมีซุ้มจรนำ 4 ด้าน ประดิษฐานเทวรูปท้าวจตุโลกบาลหล่อด้วยดีบุก ลงรักปิดทอง ถัดขึ้นไปเป็นชั้นเชิงบาตรประดับประติมากรรมยักษ์แบกหล่อด้วยดีบุก ลงรักปิดทอง ถัดไปเป็นส่วนยอดประดับใบขนุน กลีบขนุน เป็นลักษณะยอดปรางค์ศิลปะรัตนโกสินทร์ ยอดบนสุดประดับนภศูล โดยพระมหาสถูปทั้ง 4 มีชื่อเรียกที่ต่างกัน ดังนี้

องค์ที่ประดิษฐานด้านทิศตะวันออกเฉียงเหนือ มีนามว่า **พระพุทธมังคละกายพันธนามหาสถูป**

องค์ที่ประดิษฐานด้านทิศตะวันออกเฉียงใต้ มีนามว่า **พระพุทธธรรมจักปวัตะนะปาทุกามหาสถูป**

องค์ที่ประดิษฐานด้านทิศตะวันตกเฉียงใต้ มีนามว่า **พระพุทธวิไนยปิฏกะสูจิฆรามหาสถูป**

องค์ที่ประดิษฐานด้านทิศตะวันตกเฉียงเหนือ มีนามว่า **พระพุทธอภิธรรมธระวาสีปริกขาระมหาสถูป**

#### พระวิหารทิศ
thumb|195x195px|พระวิหารทิศ
พระวิหารทิศทั้ง 4 ตั้งอยู่รอบพระอุโบสถ สร้างขึ้นในสมัยรัชกาลที่ 1 แต่เดิมนั้นพระวิหารทิศเหนือ ทิศใต้ และทิศตะวันตก สร้างมาคร่อมระเบียงคดชั้นนอกและภายในมีเพียงห้องเดียวเท่านั้น มีเพียงพระวิหารทิศตะวันออกที่สร้างคร่อมระเบียงคดทั้ง 2 ชั้น และภายในแบ่งเป็น 2 ห้อง ต่อมาเมื่อมีการบูรณะครั้งใหญ่ในสมัยรัชกาลที่ 3 จึงได้ต่อเติมส่วนวิหารให้คร่อมระเบียงคดทั้ง 2 ชั้น และแบ่งภายในวิหารเป็น 2 ห้องแบบปัจจุบัน ลักษณะพระวิหารเป็นอาคารทรงไทยประเพณี มีมุขโถงด้านหน้าแบบจั่วเปิด หน้าบันเป็นไม้แกะสลักปิดทองประดับกระจก หน้าบันของวิหารทิศเหนือ-ใต้ แกะสลักเป็นรูปพระนารายณ์ทรงครุฑ ส่วนหน้าบันของพระวิหารทิศตะวันออก-ตะวันตก แกะสลักเป็นรูปพระลักษมณ์ทรงหนุมาน พื้นหลังเป็นลายกระหนกก้านขด ปลายกระหนกเป็นรูปเทพพนม ซุ้มประตูทางเข้าด้านหน้ามี 3 ซุ้ม ซุ้มตรงกลางเป็นซุ้มทรงปราสาท ซุ้มประตูด้านข้างทั้ง 2 เป็นซุ้มทรงบรรพแถลงภายในพระวิหารทิศทั้ง 4 นั้นได้อัญเชิญพระพุทธรูปสำคัญจากหัวเมืองต่าง ๆ มาประดิษฐานไว้ โดยแบ่งออกเป็นห้องด้านหน้าและห้องด้านหลัง โดยห้องด้านหน้า คือ ห้องที่หันสู่ทิศต่าง ๆ ส่วนห้องด้านหลังนั้น คือ ห้องที่หันหน้าเข้าสู่พระอุโบสถ โดยพระวิหารทิศแบ่งออกเป็น 4 ทิศ ได้แก่

**พระวิหารทิศตะวันออก ** (ทิศพระโลกนาถ) ที่ห้องด้านหน้าประดิษฐานพระพุทธมารวิชัย อภัยปรปักษ์อัครพฤกษ์โพธิภิรมย์ อภิสมพุทธบพิตร หรือพระพุทธมารวิชัย เดิมมีพระนามว่า พระเจ้าตรัสในควงไม้พระมหาโพธิ์ เป็นพระพุทธรูปปางมารวิชัย อัญเชิญมาจากวัดเขาอินทร์ เมืองสวรรคโลกแต่พระกรชำรุด รัชกาลที่ 1 จึงทรงพระกรุณาโปรดเกล้าฯ ให้อัญเชิญลงมาปฏิสังขรณ์ด้วยนาก แล้วประดิษฐานไว้เป็นพระประธานพระวิหารทิศตะวันออกห้องหน้า ด้านหลังพระพุทธรูปทำเป็นต้นพระศรีมหาโพธิ์จำลอง ส่วนบริเวณห้องด้านหลังประดิษฐานพระพุทธโลกนาถศาสดาจารย์ ซึ่งสร้างขึ้นตั้งแต่สมัยกรุงศรีอยุธยาเป็นราชธานี เดิมเคยประดิษฐานอยู่ภายในวัดพระศรีสรรเพชญ วัดในพระราชวังหลวงของกรุงศรีอยุธยา  ต่อมาได้อัญเชิญมาประดิษฐานที่วัดพระเชตุพนตั้งแต่สมัยรัชกาลที่ 1 น่าจะพร้อมกับการอัญเชิญพระพุทธรูปพระศรีสรรเพชญ์ในราวปี พ.ศ.2332 แต่เนื่องจากมีสภาพที่น่าจะไม่ชำรุดมากนัก จึงมีการปฏิสังขรณ์บรรจุพระบรมธาตุแล้วประดิษฐานเป็นพระประธานพระวิหารทิศตะวันออกห้องหลัง ภายหลังรัชกาลที่ 4 พระราชทานนามใหม่ว่า "พระพุทธโลกนารถ ราชมหาสมมุติวงษ์ องค์อนรรตญาณสัพพัญญู สยมภูพุทธบพิตร"

**พระวิหารทิศตะวันตก** (ทิศนาคปรก) ที่ห้องด้านหน้าประดิษฐาน พระพุทธชินสีห์มุนีนาถ อุรคอาสนบัลลังก์ อุทธังทิศนาคปรก ดิลกภพบพิตร หรือพระพุทธชินศรีมุนีนาถ เป็นพระพุทธรูปปางนาคปรก เดิมเป็นพระพุทธรูปขนาดหน้าตักสามศอกคืบสิบนิ้ว อัญเชิญมาจากเมืองลพบุรี ครั้นบูรณปฏิสังขรณ์แล้ว จึงประดิษฐานไว้เป็นพระประธานพระวิหารทิศตะวันตก และได้สร้างพญานาคแผลงฤทธิ์และต้นจิกไว้ด้านหลังพระประธานด้วย จึงเรียกว่า "พระนาคปรก" ส่วนห้องด้านหลังประดิษฐานพระพุทธรูปศิลปะอู่ทองไม่มีพระนาม ปางมารวิชัย

**พระวิหารทิศเหนือ ** (ทิศป่าเลไลย) ที่ห้องด้านหน้าประดิษฐาน พระพุทธปาลิไลย ภิรัติไตรวิเวก เอกจาริกสมาจาร วิมุตติญาณบพิตร หรือ พระพุทธปาลิไลย เป็นพระพุทธรูปปางป่าเลไลย ซึ่งรัชกาลที่ 1 ทรงสร้างขึ้นใหม่เมื่อครั้งทรงสถาปนาวัดพระเชตุพนฯ สูงแปดศอกคืบห้านิ้ว ประดิษฐานเป็นพระประธานในพระวิหารทิศเหนือห้องหน้า นอกจากนี้ยังสร้างรูปช้างถวายคนทีน้ำ และรูปลิงถวายรวงผึ้งอีกด้วย ส่วนห้องด้านหลังประดิษฐานพระพุทธรูปศิลปะอู่ทองไม่มีพระนาม ปางมารวิชัย และมีภาพจิตรกรรมเป็นรูปซุ้มเรือนแก้วด้านหลังพระพุทธรูป

**พระวิหารทิศใต้ ** (ทิศปัญจวัคคีย์) ที่ห้องด้านหน้าประดิษฐาน พระพุทธชินราช วโรวาทธรรมจักร อัคปถมเทศนา นราศภบพิตร หรือ พระพุทธชินราช เป็นพระพุทธรูปปางปฐมเทศนา เป็นพระพุทธรูปหน้าตักสี่ศอกห้านิ้ว รัชกาลที่ 1 ให้อัญเชิญมาจากกรุงเก่า ดังปรากฎความในจารึกเรื่องทรงสร้างวัดพระเชตุพนครั้งรัชกาลที่ 1 ว่า "พระพุทธรูปน่าตักสี่ศอกห้านิ้วเชิญมาแต่กรุงเก่าปติสังขรณ์เสรจ์ แล้วปดิษถานไว้ในพระวิหารทิศใต้ ถวายพระนามว่าพระพุทธิเจ้าเทศนาพระธรรมจักรมีพระปัญจะวักคีทังห้านังฟังพระธรรมเทศนาด้วย แลผนังนั้นเขียนเรื่องเทศนาพระธรรมจักรแลเทศนาดาวดิงษ์" โดยปัจจุบันไม่หลงเหลือไม่เหลือจิตรกรรมเรื่องเทศนาพระธรรมจักรแลเทศนาดาวดิงษ์แล้ว ส่วนห้องด้านหลังประดิษฐานพระพุทธรูปศิลปะอยุธยาไม่มีพระนาม ปางมารวิชัย
ไฟล์:พระพุทธมารวิชัยอภัยปรปักษ์ วัดพระเชตุพน.jpg|พระพุทธมารวิชัยอภัยปรปักษ์ ประดิษฐานที่พระวิหารทิศตะวันออก (ห้องหน้า)
ไฟล์:พระพุทธชินศรีมุนีนาถ วัดพระเชตุพน.jpg|พระพุทธชินศรีมุนีนาถ ประดิษฐานที่พระวิหารทิศตะวันตก (ห้องหน้า)
ไฟล์:พระพุทธปาลิไลย วัดพระเชตุพน.jpg|พระพุทธปาลิไลย ประดิษฐานที่พระวิหารทิศเหนือ (ห้องหน้า)
ไฟล์:พระพุทธชินราชวโรวาทธรรมจักร.jpg|พระพุทธชินราชวโรวาทธรรมจักรที่พระวิหารทิศใต้ (ห้องหน้า)
ไฟล์:พระพุทธโลกนาถ วัดพระเชตุพน.jpg|พระพุทธโลกนาถ ประดิษฐานที่พระวิหารทิศตะวันออก (ห้องหลัง)
ไฟล์:พระประธานในวิหารทิศตะวันตกห้องหลัง วัดพระเชตุพน.jpg|พระประธานในวิหารทิศตะวันตก (ห้องหลัง)
ไฟล์:พระประธานในวิหารทิศเหนือห้องหลัง วัดพระเชตุพน.jpg|พระประธานในวิหารทิศเหนือ (ห้องหลัง)
ไฟล์:พระประธานในวิหารทิศใต้ห้องหลัง วัดพระเชตุพน.jpg|พระประธานในวิหารทิศใต้ (ห้องหลัง)


#### พระวิหารคด
thumb|พระวิหารคด
เป็นวิหารตั้งอยู่บริเวณนอกระเบียงคด ตรงมุมของเขตพระอุโบสถ ทั้ง 4 มุม มีลักษณะหักมุมจึงเป็นที่มาของชื่อเรียกวิหารคด เป็นอาคารขนาดเล็ก ศิลปะไทยประเพณี มีหลังคา 2 ซ้อน มีตับหลังคา 3 ตับ มีมุขโถงทางด้านผนังหุ้มกลอง มีเสารับมุข 4 ต้น เป็นเสาย่อมุมไม้สิบสอง หัวเสาประดับบัวแวง 2 ชั้น มีการประดับซุ้มคูหาระหว่างเสา มีคันทวยรับชายคา หน้าบันเป็นงานแกะสลักไม้ลงรักปิดทองประดับกระจก จำหลักเป็นรูปเรื่องราวรามเกียรติ์ ส่วนใหญ่เป็นตอนพระรามรบชนะยักษ์แต่ละตน ล้อมรอบด้วยฉากประกอบเป็นรูปลิงรบกับยักษ์ตนอื่นๆ ประดับกับลายกระหนก พื้นหลังประดับกระจกสีน้ำเงิน ภายในพระวิหารคดประดิษฐานพระพุทธรูปทั้ง 2 ฝั่งผนัง โดยวิหารคดในแต่ละทิศมีชื่อเรียกต่างกัน คือ

* ด้านทิศตะวันออกเฉียงเหนือ นามว่า พระวิหารคดพระฉาย(คดเณรเต่อ)
* ด้านทิศตะวันออกเฉียงใต้ นามว่า พระวิหารคดพระพุทธเจ้าเข้านิพพาน
* ด้านทิศตะวันตกเฉียงใต้ นามว่า วิหารคดสมอ (คดกรมหลวงชุมพร)
* ด้านทิศตะวันตกเฉียงเหนือ นามว่า วิหารคดหน้าแดง

#### พระเจดีย์หมู่ห้าฐานเดียว
thumb|พระเจดีย์หมู่ห้าองค์บนฐานเดียวกันพระเจดีย์หมู่ห้าฐานเดียว สร้างขึ้นในรัชสมัยพระบาทสมเด็จพระพุทธยอดฟ้าจุฬาโลกมหาราช เป็นพระเจดีย์ 5 องค์ที่ตั้งอยู่บนฐานเดียวกัน โดยองค์ตรงกลางนั้นจะมีขนาดใหญ่กว่าอีก 4 องค์ที่ล้อมรอบอยู่ ประดิษฐานอยู่ตรงมุมพระวิหารคดทั้ง 4 ด้าน นับรวมได้ 20 องค์ ลักษณะพระเจดีย์ทั้ง 5 องค์นั้นเป็นเจดีย์ทรงเครื่องประดับกระเบื้องเคลือบ เจดีย์องค์กลางมีผังเจดีย์อยู่ในผังย่อมุมไม้ 20 มีฐานเป็นชุดฐานสิงห์ 3 ชั้นซ้อนกัน เจดีย์ที่ล้อมรอบ 4 องค์ มีผังเจดีย์อยู่ในผังย่อมุมไม้สิบสอง มีชุดฐานเป็นฐานสิงห์เพียง 2 ฐาน โดยผังย่อมุมจะย่อมุมไปจนถึงชั้นบัลลังก์ ส่วนยอดมีลักษณะเหมือนกัน คือ ถัดจากส่วนบัลลังก์เป็นบัวคลุ่มเถาซึ่งพัฒนามาจากปล้องไฉน ถัดไปเป็นส่วนปลี ลูกแก้ว ปลียอด ประดับยอดบนสุดด้วยเม็ดน้ำค้าง ภายในพระเจดีย์บรรจุพระบรมสารีริกธาตุทุกองค์

#### พระเจดีย์ราย
thumb|เจดีย์ราย ภายนอกรอบระเบียงคด
พระเจดีย์ราย ประดิษฐานอยู่บริเวณโดยรอบของพระระเบียงชั้นนอกมีจำนวนทั้งสิ้น 71 องค์ สร้างขึ้นในรัชสมัยพระบาทสมเด็จพระนั่งเกล้าเจ้าอยู่หัว ซึ่งเดิมมีพระราชประสงค์ให้เป็นให้เป็นที่บรรจุพระอัฐิของเจ้านายเชื้อพระวงศ์ พระเจดีย์ประดับด้วยกระเบื้องถ้วยเคลือบสีและศิลาเขียว นับเป็นพระเจดีย์ที่มีขนาดเล็กเมื่อเทียบกับพระเจดีย์อื่น ๆ พระเจดีย์รายมีลักษณะ คือ มีชุดฐานเป็นฐานสิงห์ 2 ฐาน ถัดขึ้นเป็นบัวรองรับองค์ระฆัง องค์ระฆัง บัลลังก์ ตามลำดับ โดยอยู่ในผังย่อมุมไม้สิบสอง ส่วนยอดประกอบด้วยบัวคลุ่มเถาซึ่งพัฒนามาจากปล้องไฉน ถัดไปเป็นส่วนปลี ลูกแก้ว ปลียอด ประดับยอดบนสุดด้วยเม็ดน้ำค้าง พระเจดีย์รายในวัดพระเชตุพนวิมลมังคลารามราชวรมหาวิหารนั้น ได้รับยกย่องว่าเป็นพระเจดีย์เหลี่ยมย่อมุมไม้สิบสองที่งามที่สุดของยุครัตนโกสินทร์

### เขตวัดโพธาราม (เดิม)
เป็นส่วนของวัดโพธารามเดิมที่ได้ก่อตั้งมาตั้งแต่สมัยอยุธยาตอนปลาย ก่อนการสถาปนาวัดขึ้นใหม่ในสมัยรัชกาลที่ 1 เป็นส่วนตะวันตกของวัดในปัจจุบันอยู่ติดริมแม่น้ำเจ้าพระยา พื้นที่นี้เป็นที่ตั้งของ พระมหาเจดีย์สี่รัชกาล พระมณฑปหอไตร วิหารพระพุทธไสยาส ศาลาการเปรียญ (ซึ่งเป็นพระอุโบสถเดิม ของวัดโพธาราม) สวนมิสกวัน และสระจระเข้

#### พระมหาเจดีย์สี่รัชกาล

ไฟล์:พระมหาเจดีย์ศรีสรรเพชดาญาณ1.jpg|พระมหาเจดีย์ศรีสรรเพชดาญาณ
ไฟล์:พระมหาเจดีย์ดิลกธรรมกรกนิธาน1.jpg|พระมหาเจดีย์ดิลกธรรมกรกนิธาน
ไฟล์:พระมหาเจดีย์มุนีบัตบริขาร1.jpg|พระมหาเจดีย์มุนีบัตบริขาร
ไฟล์:พระมหาเจดีย์ทรงพระศรีสุริโยทัย2.jpg|พระมหาเจดีย์ทรงพระศรีสุริโยทัย
พระมหาเจดีย์สี่รัชกาล เป็นมหาเจดีย์ขนาดใหญ่ 4 องค์ ตั้งอยู่ถัดจากพระอุโบสถ ล้อมรอบด้วยกำแพงแก้ว สถาปัตยกรรมบริเวณซุ้มประตูมีลักษณะเป็นไทยประยุกต์แบบจีน โดยจะมีตุ๊กตาหินจีนประดับอยู่ประตูละ 1 คู่ องค์พระเจดีย์นั้นเป็นแบบเจดีย์ทรงเครื่องย่อมุมไม้ยี่สิบ และเจดีย์ย่อมุมไม้สิบสองแบบอยุธยา ประดับด้วยกระเบื้องเคลือบ ได้แก่

##### พระมหาเจดีย์ศรีสรรเพชดาญาณ
เดิมทีรัชกาลที่ 1 ทรงอัญเชิญโกลนพระศรีสรรเพชญดาญาณจากวัดพระศรีสรรเพชญ์ จังหวัดพระนครศรีอยุธยา ด้วยทรงประสงค์จะหล่อพระศรีสรรเพชญองค์นี้ขึ้นมาใหม่ แต่หลังจากทรงปรึกษากับคณะสงฆ์แล้ว คณะสงฆ์ได้ทูลถวายว่า การนำโกลนพระศรีสรรเพชดาญาณมาหลอมใหม่นั้น ถือเป็นขีด เป็นกาลกิณี ไม่เป็นมงคลแก่บ้านเมือง จึงทรงตัดสินพระทัยสร้างพระเจดีย์ขนาดใหญ่ แบบย่อมุมไม้ยี่สิบ ครอบโกลนพระศรีสรรเพชญนี้ไว้ และพระราชทานพระนามเจดีย์ว่า "พระมหาเจดีย์ศรีสรรเพชดาญาณ" มีลักษณะเป็นเจดีย์ทรงเครื่องแบบรัตนโกสินทร์ คือ ส่วนฐานประกอบด้วยฐานเขียงในผังแปดเหลี่ยม และชุดฐานสิงห์ 3 ชั้น ถัดไปเป็นชั้นบัวคลุ่มที่รองรับองค์ระฆัง ถัดไปคือองค์ระฆังและบัลลังก์ ซึ่งตั้งแต่ชั้นฐานสิงห์ถึงบัลลังก์อยู่ในผังย่อมุมไม้ยี่สิบ ถัดไปเป็นบัวทรงคลุ่มเถาซึ่งพัฒนามาจากปล้องไฉน ปลี ลูกแก้ว ปลียอดและเม็ดน้ำค้างตามลำดับ เดิมไม่มีการประดับกระเบื้องเคลือบ โดยในสมัยรัชกาลที่ 3 เมื่อมีการบูรณะปฏิสังขรณ์ทั้งอารามจึงได้ประดับกระเบื้องเคลือบองค์พระเจดีย์ทั้งองค์ด้วยกระเบื้องเคลือบสีเขียว พระมหาเจดีย์ศรีสรรเพชดาญาณจึงนับเป็นพระมหาเจดีย์ประจำรัชกาลที่ 1

##### พระมหาเจดีย์ดิลกธรรมกรกนิธาน
ในรัชสมัยรัชกาลที่ 3 พระองค์มีพระประสงค์ทะนุบำรุงวัดพระเชตุพนฯ ทรงโปรดเหล้าฯ ให้พระยาศรีพิพัฒน์กับพระยาเพชรพิไชยสร้างพระมหาเจดีย์ขนาบข้างกับพระมหาเจดีย์ศรีสรรเพชดาญาณ 2 องค์ โดยมีลักษณะเป็นเจดีย์ทรงเครื่องย่อมุมไม้ยี่สิบ ขนาดและความสูงเหมือนกันทุกประการ ต่างเพียงสีกระเบื้องที่มาประดับเท่านั้น โดยพระมหาเจดีย์ทางทิศเหนือของพระมหาเจดีย์ศรีสรรเพชดาญาณประดับด้วยกระเบื้องเคลือบสีขาว นามว่า "พระมหาเจดีย์ดิลกธรรมกรกนิธาน" ซึ่งพระองค์ทรงสร้างขึ้นเพื่อพระราชอุทิศถวายแด่พระบาทสมเด็จพระพุทธเลิศหล้านภาลัย พระบรมราชชนก ซึ่งนับเป็นพระมหาเจดีย์ประจำรัชกาลที่ 2 

##### พระมหาเจดีย์มุนีบัตบริขาร
ส่วนพระมหาเจดีย์ทางทิศใต้ของพระมหาเจดีย์ศรีสรรเพชดาญาณนั้น สร้างพร้อมกับพระมหาเจดีย์ดิลกธรรมกรกนิธาน พระมหาเจดีย์ประจำรัชกาลที่ 2 และมีขนาดเท่ากันกับพระมหาเจดีย์ศรีสรรเพชดาญาณด้วย ทั้งองค์ประดับด้วยกระเบื้องเคลือบสีเหลือง นามว่า "พระมหาเจดีย์มุนีบัตบริขาร" ซึ่งรัชกาลที่ 3 พระองค์ทรงสร้างขึ้นเพื่อถวายเป็นพุทธบูชา โดยนับเป็นพระมหาเจดีย์ประจำรัชกาลที่ 3 ประจำพระองค์เองด้วย

##### พระมหาเจดีย์ทรงพระศรีสุริโยทัย
เมื่อรัชกาลที่ 4 ทรงขึ้นครองราชย์ พระองค์โปรดเกล้าให้ถ่ายแบบพระเจดีย์ศรีสุริโยทัย มาจากวัดสวนหลวงสบสวรรค์ ในจังหวัดพระนครศรีอยุธยา เพื่อสร้างขึ้นเป็นพุทธบูชา โดยองค์พระมหาเจดีย์มีลักษณะที่แตกต่างจากพระมหาเจดีย์ทั้ง 3 องค์ คือ เป็นเจดีย์ย่อมุมไม้สิบสอง มีชั้นเรือนธาตุและมีซุ้มคูหาเข้าไปภายในองค์พระมหาเจดีย์ได้ และส่วนยอดทำเป็นปล้องไฉนและมีปลีชั้นเดียว แต่ความสูงขององค์เจดีย์โดยรวมยังมีขนาดใกล้เคียงกับพระมหาเจดีย์ทั้ง 3 รัชกาลก่อนหน้า โดยทั้งองค์ประดับด้วยกระเบื้องเคลือบสีขาบหรือสีน้ำเงินเข้ม มีนามว่า "พระมหาเจดีย์ทรงพระศรีสุริโยทัย" นับเป็นพระมหาเจดีย์ประจำรัชกาลที่ 4

หลังจากนั้น รัชกาลที่ 4 มีพระราชดำรัสว่า "ต่อไปในรัชกาลหลังอย่าให้เอาเป็นแบบอย่างที่จำเป็นจะต้องสร้างพระเจดีย์ประจำรัชกาลในวัดพระเชตุพนต่อไปเลย เพราะสมเด็จพระเจ้าอยู่หัวทั้ง 4 รัชกาลแต่แรกนั้นได้เคยทรงเห็นกันทั้ง 4 พระองค์ ผิดกับสมเด็จพระเจ้าแผ่นดินพระองค์อื่น" ดังนั้น การสร้างพระมหาเจดีย์ประจำรัชกาลจึงได้ยุติลงตั้งแต่นั้นมา

#### มณฑปหอไตร
thumb|หอไตรหอไตรสร้างขึ้นในสมัยรัชกาลที่ 1 ตั้งอยู่ในระหว่างวิหารพระพุทธไสยาสน์และศาลาการเปรียญ ต่อมาเมื่อมีการบูรณะพระอารามครั้งใหญ่ในสมัยรัชกาลที่ 3 จึงรื้อหอไตรเดิมลงและสร้างใหม่เป็นอาคารทรงมณฑปจตุรมุขเครื่องยอดทรงมงกุฎ ประดับกระเบื้องเคลือบและถ้วยหลากสี ลวดลายงามวิจิตร ซุ้มประตูพระมณฑปเป็นทรงที่ผสมผสานระหว่างซุ้มทรงปราสาทและซุ้มทรงบรรพแถลง เรียกว่า ซุ้มทรงมงกุฏ ซึ่งเป็นซุ้มประตูรูปแบบใหม่ที่เกิดขึ้นในรัชกาลที่ 3 ภายในมีตู้เก็บพระไตรปิฎกทรงจตุรมุข มีศาลาทิศรอบพระมณฑป ผนังภายในศาลาทิศมีภาพจิตรกรรม กำเนิดรามเกียรติ์ ประเพณีรามัญกวนข้าวทิพย์ เป็นต้น ผนังภายนอกมีศิลาจารึกโคลงสุภาษิต เรียกว่า โคลงโลกนิติ ที่ซุ้มประตูทางเข้ามณฑปทั้งสองข้างมียักษ์วัดโพธิ์ ที่มีตำนานเล่าว่าไปรบกับยักษ์วัดแจ้งจนเป็นต้นกำเนิดท่าเตียน เดิมประตูทางเข้ามณฑป มี 4 ประตู แต่ได้รื้อประตูทางด้านทิศตะวันออก ออก 2 ประตูเนื่องจากการสร้างพระมหาเจดีย์ทรงพระศรีสุริโยทัย ในสมัยรัชกาลที่ 4 ซึ่งล้ำพื้นที่เข้ามาในพื้นที่พระมณฑป เมื่อดูจากผังวัดพระมณฑปหอไตรจะเป็นจุดศูนย์กลางของเขตวัดโพธารามเดิม

#### วิหารพระพุทธไสยาสน์
thumb|วิหารพระพุทธไสยาสน์
วิหารพระพุทธไสยาสน์ สร้างขึ้นในรัชสมัยพระบาทสมเด็จพระนั่งเกล้าเจ้าอยู่หัว ในคราวที่โปรดฯ ให้ขยายพระอารามออกมาทางทิศเหนือ (เข้ามาซ้อนทับเขตวัดโพธารามเดิม ที่ถูกยุบไปก่อนหน้านี้) โดยพระองค์โปรดให้พระองค์เจ้าลดาวัลย์เป็นแม่กองในการก่อสร้าง โดยได้สร้างพระพุทธไสยาสน์ขึ้นก่อน แล้วจึงสร้างพระวิหารภายหลัง โดยมีขนาดความสูงเท่ากับพระอุโบสถแต่มีด้านยาวที่ยาวกว่า เครื่องหลังคาเป็นแบบไทยประเพณีมีเครื่องลำยองประกอบไปด้วยช่อฟ้า ใบระกา หางหงส์ นาคสะดุ้ง หลังคาซ้อน 3 ซ้อน มีตับหลังคา 4 ตับ เสารับหลังคาเป็นเสาขนาดใหญ่ทรงสี่เหลี่ยมทึบตันไม่มีบัวหัวเสา ไม่มีคันทวย ซึ่งเป็นรูปแบบของเสาที่นิยมใช้ในสมัยรัชกาลที่ 3 หน้าบันเป็นปูนปั้น ปิดทองประดับกระจกรูปพรรณพฤกษาทั่วทั้งหน้าบันซึ่งเป็นรูปแบบใหม่ที่เกิดในสมัยรัชกาลที่ 3 ซุ้มประตู-หน้าต่าง ประดับลวดลายอย่างเทศ ภายในบริเวณผนังของวิหารนั้น ด้านบนมีภาพเขียนสีเรื่อง มหาวงศ์ และผนังระหว่างช่องหน้าต่าง เขียนภาพสีเกี่ยวกับพระสาวิกาเอตทัคคะ 13 องค์ อุบาสกเอตทัคคะ 10 ท่านและอุบาสิกาเอตทัคคะ 10 ท่าน อยู่ด้วย

##### พระพุทธไสยาสน์
thumb|พระพุทธไสยาสน์
เป็นพระพุทธรูปปางสีหไสยาสน์ ประดิษฐานในพระวิหารพระพุทธไสยยาสน์ เป็นพระนอนที่มีขนาดยาวเป็นอันดับสามของประเทศไทย คือยาวถึงสองเส้นสามวา, รองลงมาจากพระนอนจักรสีห์ (ยาวสามเส้น สามวา สองศอก หนึ่งคืบ เจ็ดนิ้ว) และพระนอนวัดขุนอินทประมูล (ยาวสองเส้นห้าวา) พระบาทสมเด็จพระนั่งเกล้าเจ้าอยู่หัวได้โปรดเกล้า ฯ ให้สร้างขึ้นเมื่อครั้งที่ทรงปฏิสังขรณ์วัดพระเชตุพนวิมลมังคลารามทั้งวัด โดยก่อสร้างองค์พระขึ้นก่อนแล้วสร้างพระวิหารครอบภายหลัง องค์พระพุทธรูปก่อด้วยอิฐถือปูน ลงรักปิดทองทั้งองค์ พระบาทของพระพุทธไสยาสแต่ละข้าง กว้าง 1.5 เมตร ยาว 5 เมตร มีภาพมงคล 108 ประการ เป็นลวดลายประดับมุก ตรงกลางเป็นรูปจักรตามตำรามหาปุริสลักขณะ ภาพมงคลแต่ละอย่างจะอยู่ในช่องสี่เหลี่ยมเล็ก ๆ ล้อมรอบด้วยภาพกงจักร ซึ่งอยู่ตรงกลางพระบาท ทั้งสองข้างมีภาพเหมือนกัน โดยลวดลายของมงคล 108 ประการนั้น เป็นการผสมผสานกันระหว่างคติความเชื่อที่รับมาจากชมพูทวีปและจีน

#### ศาลาการเปรียญ
thumb|ศาลาการเปรียญ
เดิมเป็นพระอุโบสถของวัดโพธารามตั้งแต่สมัยกรุงศรีอยุธยา แต่ภายหลังการสถาปนาพระอุโบสถหลังใหม่ของวัดพระเชตุพนแล้ว จึงได้ลดฐานะเป็นศาลาการเปรียญ ต่อมาได้รับการบูรณะใหม่ในสมัยรัชกาลที่ 3 โดยภายในมี "พระพุทธศาสดา" ประดิษฐานเป็นพระประธาน เดิมเป็นอาคารก่อด้วยไม้มีใต้ถุนต่อมาได้บูรณะเป็นอาคารก่ออิฐถือปูน มีหลังคาซ้อน 3 ซ้อน มีตับหลังคา 4 ตับ มีมุขโถงด้านหน้า-หลัง หน้าบันเป็นไม้แกะสลักปิดทองประดับกระจก ตรงกลางเป็นซุ้มวิมานทรงปราสาท 3 ยอด ภายในประดับเทวดาถือพระขรรค์ ฉากหลังแกะสลักเป็นลายกระหนกก้านขดปลายกระหนกเป็นรูปเทพพนม พื้นหลังประดับกระจกสีเงิน บริเวณคอสองภายนอกอาคารมีภาพจิตรกรรมรูปนรกขุมต่างๆ และเปรต ๑๒ จำพวก ซุ้มประตูหน้าต่างเป็นทรงบรรพแถง บริเวณกลางมุงโถงด้านหลังทิษตะวันออกมีซุ้มจรนำทรงบรรพแถลงประดิษฐานพระพุทธรูปปางเปิดโลก นอกจากนี้ภายในยังมีธรรมมาสน์ทรงบุษบกศิลปะอยุธยาที่มีความวิจิตรสวยงามตั้งอยู่บริเวณประตูกลางด้านหน้าตรงข้ามกับพระประธาน

#### สวนมิสกวัน
thumb|สวนมิสกวัน
ตั้งอยู่บริเวณระหว่างวิหารพระพุทธไสยาสน์และพระมณฑปหอไตร มีลักษณะเป็นสวนหย่อม มีกำแพงแก้วล้อมรอบ ลักษณะกำแพงเจาะเป็นช่องลมประดับกระเบื้องปรุจีนลายดอกไม้ มีซุ้มประตูทางเข้า 3 ซุ้ม อยู่ทางทิศตะวันตก 1 ซุ้ม ทิศเหนือ 1 ซุ้ม ทิศใต้ 1 ซุ้ม ซุ้มประตูเป็นศิลปะจีน ด้านทิศตะวันออกมีเก๋งจีน 1 หลัง ภายในเขียนจิตรกรรมเรื่องสามก๊ก ตรงกลางสวนปลูกต้นโพธิ์พันธุ์พระศรีมหาโพธิ์ ได้มาจากลังกา ปลูกไว้ในสมัยรัชกาลที่ 4 ในอดีตสวนมิสกวันนี้เคยเป็นที่ศึกษาเล่าเรียนของเจ้านายระดับเจ้าฟ้ารุ่นเล็ก ข้างซุ้มประตูทางเข้าทิศตะวันตกมีวิหารโถงขนาดเล็ก 2 หลัง ประดิษฐานพระมหากัจจายนะ หลังหนึ่งเป็นพระมหากัจจายนะแบบศิลปะไทย อีกหลังหนึ่งเป็นพระมหากัจจายนะแบบศิลปะจีน นอกจากนี้ยังมีการตั้งเจ้าแม่กวมอิมและรูปเคารพต่างๆ ในศิลปะจีนบริเวณใต้ต้นพระศรีมหาโพธิ์

#### สระจระเข้
thumb|สระจระเข้
ตั้งอยู่ระหว่างศาลาการเปรียญและพระมณฑปหอไตร เดิมบริเวณนี้เป็นเพียงสระน้ำของวัด แต่มีบันทึกของนายจอห์น ครอว์เฟิร์ด ราชทูตชาวอังกฤษที่เข้ามาเจริญสัมพันธไมตรีในสมัยรัชกาลที่ 2 ได้กล่าวถึงสระแห่งนี้ไว้ว่า "ระหว่างหอสมุด (หอไตร) และศาลาการเปรียญ มีบ่อน้ำเล็กๆ ภายในมีปลาจำนวนมาก และมีจระเข้หนึ่งตัว มีเหล่าพระสงฆ์คอยดูแล" ต่อมามีการสร้างเพิ่มในสมัยรัชกาลที่ 3 มีการสร้างตึกทรงฝรั่ง 1 หลังทางทิศตะวันออก เพดานทาพื้นสีแดงเขียนลายกระหนกเครือฝรั่ง ผนังเขียนภาพฝรั่ง 13 ห้าง ซึ่งปัจจุบันไม่มีแล้ว กลางสระจระเข้มีภูเขาจำลองมีบันไดเวียนขึ้นได้ บนยอดมีเจดีย์ขนาดเล็ก 1 องค์ เดิมสระจรเข้เป็นสถานที่พักผ่อนหย่อนใจที่ทรงโปรดของพระราชโอรสในรัชกาลที่ 5 โดยเฉพาะสมเด็จพระบรมโอรสาธิราชฯ เจ้าฟ้าวชิรุณหิศ ปัจจุบันปรับปรุงเป็นสวนปลูกพรรณไม้ในวรรณคดีไทย

### สถาปัตยกรรมและประติมากรรมอื่น ๆ
นอกจาก อาคาร พระวิหาร พระเจดีย์ต่าง ๆ แล้ววัดโพธิ์ยังมีสิ่งน่าสนใจอีกหลายอย่าง อาทิเช่น 

#### ซุ้มประตูทางเข้าวัด
thumb|224x224px|ซุ้มประตูทางเข้าวัด
ซุ้มประตูทางเข้าวัดเป็นทรงมงกุฎประดับกระเบื้องที่ตัดเป็นรูปกลีบดอกไม้เรียงลดหลั่นมีสีสันงดงาม ซุ้มประตูเข้าเขตพุทธาวาส  มีทั้งหมด 16 ซุ้ม ลักษณะตัวเรือนของซุ้มทำเป็นย่อไม้สิบสอง มีบัวหัวเสาแบบบัวแวงประดับกระเบื้องเคลือบ ส่วนฐานเป็นฐานสิงห์ 1 ฐาน มีมุขออกด้านข้าง เป็นชั้นซ้อน 2 ชั้น เชื่อมต่อกับกำแพง ส่วนยอดทำเป็นชั้นลดหลั่นกันขึ้นไปโดยทรงรวมเป็นทรงมงกุฏปรพดับกระเบื้องเคลือบลวดลายดอกไม้เรียงกันโดยส่วนมากจะใช้กระเบื้องสีเหลือง เขียว ขาว ชมพู ส่วนบนยอดสุดทำเป็นปลีคั่นด้วยลูกแก้วถัดไปเป็นปลียอดและเม็ดน้ำค้างตามลำดับประดับด้วยกระจกสีทอง ส่วนทับหลังประตูประดับกระเบื้องเคลือบเป็นลวดลายมงคลต่างๆ บานประตูบางซุ้มเขียนลายจิตรกรรมจีน บางซุ้มทาเป็นสีเหลืองทั้งบาน เกร็ดประวัติศาสตร์บันทึกไว้ว่า งานสถาปัตยกรรมเครื่องยอดทรงมงกุฎนี้เป็นรูปแบบที่พระบาทสมเด็จพระนั่งเกล้าเจ้าอยู่หัว รัชกาลที่ 3 ทรงพอพระราชหฤทัยเป็นพิเศษ เมื่อลอดซุ้มประตูทรงมงกุฎเข้าไปทุกประตู จะเห็นตุ๊กตารูปสลักศิลาขนาดใหญ่หน้าตาเป็นจีน มือถือศาสตราวุธ ยืนเฝ้าด้านซ้ายขวาเรียกว่า “ลั่นถัน นายทวารบาล” ทำหน้าที่คอยเฝ้าระวังและป้องกันสิ่งชั่วร้ายไม่ให้เข้ามาในวัด

#### ยักษ์วัดโพธิ์
thumb|ยักษ์วัดโพธิ์บริเวณซุ้มประตูทางเข้าพระมณฑป

ยักษ์วัดโพธิ์นั้นตั้งอยู่ที่ซุ้มประตูทางเข้าพระมณฑป โดยมีสีกายเป็นสีแดงและสีเขียว ลักษณะคล้ายยักษ์ในวรรณคดีเรื่องรามเกียรติ์ ซึ่งมักมีผู้เข้าใจผิดว่าตุ๊กตาสลักหินรูปจีน หรือ ลั่นถัน นายทวารบาลที่ตั้งอยู่บริเวณหน้าประตูวัดนั้นคือ ยักษ์วัดโพธิ์นอกจากนี้ ยังมีตำนานเกี่ยวกับยักษ์วัดโพธิ์และยักษ์วัดแจ้งซึ่งทำให้เกิดท่าเตียนในปัจจุบัน นั่นคือ ยักษ์วัดโพธิ์ซึ่งทำหน้าที่ดูแลวัดโพธิ์และยักษ์วัดแจ้งซึ่งทำหน้าที่ดูแลวัดแจ้งนั้น ทั้ง 2 ตนเป็นเพื่อนรักกัน วันหนึ่งยักษ์วัดแจ้งไปขอยืมเงินจากยักษ์วัดโพธิ์ เมื่อถึงกำหนดส่งเงินคืน ยักษ์วัดแจ้งกลับไม่ยอมจ่าย ดังนั้น ยักษ์ทั้ง 2 ตนจึงเกิดทะเลาะกัน แต่เพราะรูปร่างที่ใหญ่โตและพละกำลังที่มหาศาลของยักษ์ทั้ง 2 ตน เมื่อเกิดต่อสู้กันจึงทำให้บริเวณนั้นราบเรียบโล่งเตียนไปหมด เมื่อพระอิศวรทราบเรื่องนี้ จึงได้ลงโทษให้ยักษ์วัดโพธิ์ยืนเฝ้าพระอุโบสถวัดโพธิ์ และยักษ์วัดแจ้งยืนเฝ้าวิหารวัดแจ้งตั้งแต่นั้นมา
ไฟล์:ประติมากรรมยักษ์ "สัทธาสูร" วัดพระเชตุพน2.jpg|สัทธาสูร
ไฟล์:ประติมากรรมยักษ์ "พญาขร" วัดพระเชตุพน.jpg|พญาขร
ไฟล์:ประติมากรรมยักษ์ "มัยราพณ์" วัดพระเชตุพน2.jpg|มัยราพณ์
ไฟล์:ประติมากรรมยักษ์ "แสงอาทิตย์" วัดพระเชตุพน2.jpg|แสงอาทิตย์


#### รูปปั้นฤๅษีดัดตน
thumb|ประติมากรรมฤาษีดัดตนเมื่อพระบาทสมเด็จพระพุทธยอดฟ้าจุฬาโลกทรงปฏิสังขรณ์วัดโพธาราม พระองค์ทรงได้รวบรวมการแพทย์แผนโบราณและศิลปวิทยาการของกรุงศรีอยุธยาเอาไว้ รวมทั้ง ได้ปั้นรูปฤๅษีดัดตนในท่าต่าง ๆ ไว้ด้วย ซึ่งจำนวนของรูปปั้นฤๅษีดัดตนที่สร้างในรัชกาลที่ 1 นั้น ไม่ทราบจำนวนแน่ชัด ต่อมาในรัชกาลที่ 3 ได้หล่อรูปปั้นฤๅษีดัดตนในท่าต่าง ๆ รวม 80 ท่า โดยใช้สังกะสีและดีบุก แทนการใช้ดินที่เสื่อมสภาพได้ง่าย นอกจากนี้ยังมีการแต่งโคลงสี่สุภาพเพื่อบรรยายสรรพคุณท่าต่างของฤๅษีดัดตนทั้ง 80 บทด้วย เนื่องจากมีการเคลื่อนย้ายรูปปั้น รวมทั้งมีการลักลอบเอารูปปั้นไปขายบางส่วน ดังนั้น รูปปั้นที่อยู่ภายในวัดโพธิ์จึงมีเหลือเพียง 24 ท่าเท่านั้น

#### ศาลาแดง
thumb|ศาลาแดง
ศาลาแดง เป็นอาคารตั้งอยู่ในเขตสังฆาวาส สร้างขึ้น ใน พ.ศ. 2464 โดยเริ่มจากดำริของหม่อมราชวงศ์โต จิตรพงศ์ หม่อมใน สมเด็จฯ เจ้าฟ้ากรมพระยานริศรานุวัดติวงศ์ จะจัดการถวายพระเพลิงให้แก่ หม่อมเจ้าแดง งอนรถ ผู้เป็นบิดา จึงมีพระประสงค์ที่จะสร้างอาคารหลังหนึ่งขึ้นมาในพุทธศาสนาเพื่ออุทิศกุศลถวายแด่บิดา พอนำเรื่องนี้ไปหารือกับพระญาณโพธิ (ใจ) พระราชาคณะในวัดพระเชตุพน จึงได้ชักชวนให้สร้างอาคารเรียนพระปริยัติธรรมขึ้นมาหลังหนึ่ง หม่อมราชวงศ์โตก็ตกลงที่จะสร้าง โดยได้สมเด็จฯ เจ้าฟ้ากรมพระยานริศรานุวัดติวงศ์ และหม่อมเจ้าอิทธิเทพสรรค์ กฤดากร มาช่วยออกแบบและควบคุมการก่อสร้างด้วย ศาลาแดงเป็นอาคารศิลปะตะวันตกขนาดเล็กทาสีแดงที่มีรูปทรงค่อนข้างเรียบง่าย มีหลังคายื่นออกมาทั้งด้านหน้าและด้านหลัง โดยด้านหน้ามีการทำช่องหน้าทรงซุ้มโค้ง และมีบันไดทางขึ้นวางขวาง ซึ่งก่อนทางเดินขึ้นบันได มีป้ายหินอ่อนมีข้อความว่า *“พุทธศักราช ๒๔๖๔ หม่อมราชวงศ์หญิงโต จิตรพงศ์ ส้าง ศาลาแดง นี้ไว้ เปนที่พระสงฆ์เรียนพระปริยัติ อุทิศผลกุศลถวายท่านพ่อ”* เป็นหลักฐานยืนยันชัดเจนถึงประวัติการสร้างอาคารหลังนี้
## ลำดับอธิบดีสงฆ์
นับตั้งแต่สถาปนากรุงรัตนโกสินทร์ วัดพระเชตุพนวิมลมังคลารามราชวรมหาวิหาร มีอธิบดีสงฆ์ (เจ้าอาวาส) และผู้รักษาการแทนเจ้าอาวาส ดังนี้

## การศึกษา
### มหาวิทยาลัยแห่งแรกของประเทศไทย
วัดพระเชตุพนวิมลมังคลารามราชวรมหาวิหารเปรียบเสมือนมหาวิทยาลัยแห่งแรกของประเทศไทย โดยเมื่อมีการบูรณปฏิสังขรณ์วัดครั้งใหญ่ในรัชกาลที่ 3 พระองค์ทรงพระกรุณาโปรดเกล้าฯ ให้รวบรวมสรรพวิชาแขนงต่าง ๆ จารึกลงบนศิลาจารึกหรือแผ่นศิลา รวมทั้งได้ปั้นฤๅษีดัดตน ประดับไว้ภายในบริเวณวัด ซึ่งอาจจะแบ่งความรู้ต่าง ๆ ออกได้เป็น 8 หมวด ได้แก่ หมวดประวัติการสร้างวัดพระเชตุพนฯ หมวดตำรายาแพทย์แผนโบราณ หมวดอนามัย หมวดประเพณี หมวดวรรณคดีไทย หมวดสุภาษิต หมวดทำเนียบ (จารึกหัวเมืองขึ้นของกรุงรัตนโกสินทร์ตอนต้น) และหมวดพระพุทธศาสนา โดยเมื่อเทียบในปัจจุบันอาจจะแบ่งออกเป็นคณะต่าง ๆ ดังนี้ คณะประวัติศาสตร์ คณะศิลปกรรมศาสตร์ คณะอักษรศาสตร์ และคณะแพทยศาสตร์ (ไม่เป็นทางการ) 

### โรงเรียนภายในวัด
* **โรงเรียนบาลีสาธิตศึกษา** เป็นโรงเรียนพระปริยัติธรรม แผนกสามัญศึกษา สังกัดคณะครุศาสตร์ มหาวิทยาลัยมหาจุฬาลงกรณราชวิทยาลัย เปิดสอนในระดับมัธยมศึกษาตอนต้น
* **โรงเรียนวัดพระเชตุพน** เปิดการเรียนการสอนตั้งแต่ระดับอนุบาล 1 - ประถมศึกษาปีที่ 6
ในวัดมีบริการนวดโดยหมอนวดซึ่งศาลานวดจะอยู่ทางทิศตะวันออกของพระอุโบสถ

## อ้างอิง

* ประวัติวัดพระเชตุพนวิมลมังคลารามจากเว็บไซต์อย่างเป็นทางการของวัดพระเชตุพนวิมลมังคลาราม

## แหล่งข้อมูลอื่น

### หนังสือและบทความ

* ทวีศักดิ์ เผือกสม. **หยดเลือด จารึก และแท่นพิมพ์: ว่าด้วยความรู้/ความจริงของชนชั้นนำสยาม พ.ศ. 2325-2411**. กรุงเทพฯ: Illuminations Editions, 2561. ISBN 9786169313823

### เว็บไซต์

* เว็บไซต์อย่างเป็นทางการของวัดพระเชตุพนวิมลมังคลาราม
* เว็บไซต์วัดพระเชตุพน (วัดโพธิ์ท่าเตียน)
* ภาพพาโนรามา 360 องศา วัดพระเชตุพนวิมลมังคลาราม
* ภาพพาโนรามา 360 องศาพระพุทธไสยาสน์

* surabutr ภาพ 3 ใน 4 ของพระมหาเจดีย์สี่รัชกาล ยามเย็น

1
หมวดหมู่:พระอารามหลวงชั้นเอก ชนิดราชวรมหาวิหาร
หมวดหมู่:วัดไทยในสังกัดคณะสงฆ์มหานิกาย
หมวดหมู่:วัดในเขตพระนคร
หมวดหมู่:ไหว้พระ 9 วัด กรุงเทพมหานคร
หมวดหมู่:สิ่งก่อสร้างในสมัยกรุงศรีอยุธยา
หมวดหมู่:ความทรงจำแห่งโลกจากประเทศไทย
หมวดหมู่:โบราณสถานในเขตพระนคร
หมวดหมู่:จารึกในประเทศไทย